Missatge: Últimament la polèmica al voltant de l'ús dels transgènics és a l'ordre del dia a causa de la seva aparició en àmbits cotidians de la nostra vida com l'alimentació i/o en àmbits ecològics com l'agricultura. Tot i així molta gent no sap que en camps com el de la medicina ja fa dècades que els organismes genèticament modificats són emprats a l'hora de sintetitzar fàrmacs. El naixement de la biotecnologia ha proporcionat la capacitat de l'home per a modificar els éssers vius fins a punts insospitats, obrint un horitzó gairebé infinit. Fins a quin punt això és bo o dolent? Les primeres conseqüències ja les comencem a patir/gaudir: Per una banda nous fàrmacs per a malalties fins fa poc incurables, tècniques de terapia gènica per a revertir càncers, aliments que incorporen fàrmacs a la seva composició, vegetals que doblen la producció d'aliments (la possibilitat de produir aliments a gran escala per contribuir a erradicar la fam al món), conreus resistents a tot tipus de condicions i plagues, animals productors d'hormones humanes... Per l'altra el naixement de negocis basats amb aquests nous recursos, alguns amb més ànim de lucre que no pas escrúpols (Per exemple Monsanto i altres). Alguns exemples d'aquests pocs escrúpols són: -Llançament al mercat de vegetals transgènics sense un estudi acurat dels efectes en humans. -Manca de mesures per a aïllar els cultius experimentals de transgènics, de manera que els conreus propers tradicionals es veuen colonitzats per transgènics. -Modificar les llavors de vegetals transgènics per tal que proporcionin fruits sense llavor o amb llavor no reproductiva, és a dir, que el pagès es veu obligat a comprar llavors cada temporada de sembra, passant a dependre totalment de la multinacional productora de les llavors. Quina és la vostra opinió?

Resposta: Jo en principi sóc contrari però més per la manera en què s'està tractant el tema que pel que poden arribar a significar aquests productes. No hi ha un control que em garanteixi realment que és el que m'estic menjant. Un cop es barrejen les llavors ja no hi ha qui ho solucioni i sent un tema que afecta la salut i no tenint clares les conseqüències a llarg termini...doncs, sincerament, ho trobo massa perillós com per a confiar-hi. Per a mi és un tema de manca de control, inadmissible per tant, car parlem del menjar. Si més no hauria de quedar molt clar el que menges, i fer-ho constar a les etiquetes. I tot i així, què fem amb els aliments (llavors) que ja s'han barrejat ?